- Kvindelandsholdet skal ikke have dårligere rettigheder end os, derfor smider vi 500.000 kr. i deres pulje, hvis DBU vil give dem samme rettigheder som os, siger Simon Kjær

Økonomien og arbejdsgiver- arbejdstagerforholdet har været de to springende punkter i konflikten mellem DBU og Spillerforeningen.

To afgørende punkter, der har betydet, at parterne ikke har fundet hinanden. DBU vil ikke acceptere arbejdsgiverollen.

Se også: DBU afviser fodboldkvinder: Ikke flere forhandlinger nu!

En konflikt, der foreløbig har ført til aflysning af EM-revanchen i fredags mod Holland og nu har bragt VM-kvalifikationskampen mod Ungarn alvorligt i farezonen.

Men nu træder de mandlige landsholdsspillere til med en fremstrakt hånd til kvindelandsholdet og til DBU.

Simon Kjær, Christian Eriksen og resten af herrelandsholdet er klar til at smide 500.000 kr. om året fra deres landsholdspulje direkte til kvinderne i solidaritet med deres ønske om stærkt forbedrede forhold i hverdagen.

Samtidig opfordrer landsholdets anfører Simon Kjær til, at kvinderne får en aftale præcis som herrerne har. I den nuværende aftale for herrerne står der således intet særskilt afsnit om arbejdsgiver- arbejdstager diskussionen.

- Det giver jo ingen mening, at spillerne på kvindelandsholdet skal have dårligere rettigheder end os på herrelandsholdet. For almindelige mennesker kan det måske lyde, som om forhandlingerne mest handler om penge, men det handler om meget vigtigere ting i de grundlæggende rettigheder for nuværende og kommende landsholdsspillere. Og derfor vil vi fra herrelandsholdet gerne tilbyde 500.000 kroner om året af vores penge, hvis til gengæld DBU giver kvindelandsholdets spillere de samme rettigheder, som vi har. Så burde fokus være væk fra de to sidste knaster om arbejdsgiver/lønmodtager-delen og pengene, og det gør vi gerne for dansk fodbold skyld, siger Simon Kjær og uddyber:

- Vi spillere er jo landsholdene, og vi står sammen og tager ansvar for hinanden. Nu må DBU også leve op til deres ansvar. Vi giver dem alle chancer for at gøre det og få lukket den her aftale nu med det tilbud, vi kommer med her. For dansk fodbolds skyld, fastslår Simon Kjær.

Få adgang til Ekstra Bladets magasin om Brøndby her:

DBU og Spillerforeningen har ikke opnået enighed om, hvor meget stipendiaterne skal stige i en kommende aftale. Spillerforeningen har – ifølge DBU – ønsket en stigning på 342 procent. I de nuværende stipendiater har spillerne fået 3.-4000 kr. om måneden. De beløb har Spillerforeningen ønsket reguleret til et niveau mellem 6-12.000 kr. for landsholdsspillerne afhængig af, hvilken indtægt spillerne har i hverdagen.

Simon Kjær opfordrer altså til, at kvindelandsholdet skal have præcis den samme aftale som herrelandsholdet. I den aftale står der intet uddybende afsnit om hele arbejdsgiverdiskussionen. Altså forholdet med, at DBU er arbejdsgiver og spillerne er lønmodtagere.

Det forhold, som har været et kardinalpunkt for DBU, er slet ikke nedfældet som et selvstændigt punkt i den nuværende aftale for herrelandsholdet.

Så sent som i morges afviste DBU’s kommunikationschef, Jakob Høyer, at genoptage forhandlingerne med Spillerforeningen på baggrund af det fornyede tilbud, som Spillerforeningen havde fremsat søndag morgen.

- Jeg kan bekræfte, at vi har modtaget en henvendelse fra Spillerforeningen med et nyt udspil, men det forholder sig til meget få punkter og ikke hovedpunktet omkring arbejdsgiverdiskussionen.

- Vi kommer ikke til at forhandle på denne side af kampen på tirsdag, sagde Jakob Høyer.

Se også: Nyt håb i konflikten - Fodboldkvinder rækker ud efter DBU

Se også: 47-årig landsholds-veteran: Jeg er klar til comeback!